தோட்டமும் வயலும் வாங்கி செட்டில் ஆவதை விடுங்கள். அது சாத்தியமே இல்லை. இப்படியே ஏதாவதொரு முதலாளிக்கு பணிவிடை செய்து கடைசிவரைக்கும் காலத்தை ஓட்டிவிடலாம். ஆனால் ஓய்வு பெறும் காலத்தில் வருமானத்திற்கு என்ன செய்வது என்பதுதான் பெரிய திகிலாக இருக்கிறது. முந்தைய தலைமுறையில் ஓய்வு பெறும் காலம் பற்றிய பெரிய கவலை இருந்ததாகத் தெரியவில்லை. அரசாங்க வேலையில் இருந்தார்கள் அல்லது சிறு வணிகம் ஒன்றை கடைசி காலம் வரைக்கும் செய்து கொண்டிருந்தார்கள் அல்லது தனது விவசாயத் தொழிலையே மகன் நீட்டி தனக்கு கடைசிக் காலம் வரைக்கும் கஞ்சி ஊற்றிவிடுவான் என்று நம்பினார்கள். அப்படித்தான் நடந்து கொண்டிருந்தது.